《白沙驿吊辛氏》
宋代·许景衡

剑溪激流湍，狠石森戈殳。剑山皆壁立，小径千盘纡。

行人虽慎择，何者为夷涂。我行岳滩上，短亭临路隅。

诗榜纷四壁，共伤辛氏姝。辛公罢会稽，归舟挈妻孥。

惊涛触巨石，十掌一息殂。唯公倚敝篷，脱命颠沛馀。

泥沙污玉质，波澜漾罗襦。草木为惨淡，鸥凫亦惊呼。

娇魂逐流水，散漫何所如。遗骸不尽获，亦有葬江鱼。

千金不垂堂，覆辙戒后车。尔死今四纪，曾无复沦胥。

是身等浮云，变灭只斯须。在物苟有益，宁辞死非辜。

沉江耻谗国，人皆笑三闾。杀身以成仁，圣言良不诬。

溺死岂尔志，庸知非良图。纷纷殖已利，感叹独踌躇。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。